Hans Bergh drev bruket Nordre Berskog på Åssiden, som han i 1831 hadde overtatt etter sin far. På gården drev han et brennevinsbrenneri og en potetmelsfabrikk. Det var på denne tiden bruket var på sitt aller største, nærmest et gods. Han besluttet etterhvert å redusere bruket ved å selge unna deler, først i 1840, da han solgte en part av bruket til Schrøder og Smith Pettersen på Myre og i 1843 solgte han Valbrott til snekker Jacob Melhus. Etter hans bortgang var det enkefru Marie Bergh som overtok, men hun valgte kun å beholde en mindre del da hun i 1856–57 solgte eiendommen til Borger Kristoffersen Li.